Honderde in Houston geredOrkaan Harvey (Foto: AP Photo/Eric Gay) Reddingswerkers het Sondag reageer op honderde desperate hulpkrete toe vloedwater van Orkaan Harvey hoog genoeg gestyg het om selfs dubbelverdiepinghuise te oorstroom. Owerhede maan gestrande families om veiligheid op hul dakke te soek. ŉ Vloot helikopters, bote en hoogwatervoertuie het die vloedwater getrotseer en owerhede het intussen die gebiede, wat die ergste hierdeur geraak is, geïdentifiseer. Reddingsbeamptes het te veel oproepe ontvang om op elkeen te reageer en moes lewe-en-dood-situasies prioritiseer. “Dit breek mens se hart,” het Jason Spencer, woordvoerder van die sheriff se kantoor in Harris County, gesê. Sheriff Ed Gonzalez het van Twitter gebruik gemaak om bystand te ontbied vir diegene wat in hul huise, solders en voertuie vasgekeer is. Een van die vroue het op Twitter geskryf: “Ek het twee kinders by my en die water is besig om ons in te sluk.” Beamptes het inwoners gemaan om nie in hul solders in te kruip nie, maar eerder bo-op die dak te kom. Die kuswag het mense aangemoedig om lakens of handdoeke rond te swaai om aandag op hulself te vestig. Twee woonstelblokke in Greenspoint is deur die aand ontruim en meer as 50 kinders is uit die vloedwater gered. Art Acevedo, polisiehoof in Houston, het in middelhoogte water gestaan tydens ŉ regstreekse uitsending en gesê: “Dis Texas, ons sal hierdeur kom.” Meer as 100 mm reën per uur het daartoe gelei dat die watervlakke hoër is as enige ander onlangse vloed en is hoër as tydens Tropiese Storm Allison in Junie 2001, het Jeff Linder, van die vloedbeheerdistrik in Harris County, wat Houston insluit, gesê. Owerhede het mense met bote en brandstof versoek om hulle te help om inwoners te red, het KPRC-TV in Houston Sondagoggend berig. Vullistrokke en munisipale busse word gebruik om inwoners na hoër gebiede te vervoer. Die kuswag, wat meer as 300 oproepe om hulp ontvang het, het vyf helikopters ontplooi en bykomende vliegtuie van New Orleans versoek. Die reddingspogings volg ŉ dag ná die orkaan die Texas-kuslyn getref het. Minstens twee persone is reeds dood en 14 beseer. Ongeveer 300 000 persone het nie tans elektrisiteit nie. Goewerneur Greg Abbott het gesê dit kan ŉ paar dae duur voor die kragtoevoer herstel is. Die orkaan het Vrydag ongeveer 48 km noordoos van Corpus Christi die land getref. Dit is geklassifiseer as ŉ kategorie 4-storm met winde van tot 209 km/h. Galveston het reeds 200 mm reën gehad, Houston 280 mm, Aransas 250 mm en Austwell 380 mm. Die orkaan is Saterdag tot ŉ tropiese storm afgegradeer. Pres. Donald Trump het Sondagoggend op Twitter laat weet dat hy Texas sal besoek.